Co che nossas tattas e basattas faschevan or cul fier

Da Marga Annatina Secchi

Far or cul fier nun è adina stà uschè simpel sco ozendi. Oravant tut il fier electric ed il fier a vapur èn stadas invenziuns che han facilità enorm questa lavur.
Ina dunna da la Punt Chamues-ch ha gì scrit enturn il 1920: “Chi chi ho l’electrizited in chesa per la glüsch drouva il fier s-chodo electricamaing; quel es bger pü net cu il fier da cravun, las plattas e tuot insembel. Quel ais il fier dad alv il pü pratic nel di d’oz.”
Sche tgenins fiers èn manegiads? Er sche quels na paran dad esser stads gist ils pli pratics … Las fotografias dals trais suandants tips èn or da la fototeca dal DRG ed èn er publitgadas en il sisavel tom dal DRG sut il pled “fier”. In dals fiers pli vegls è il fier da crap u da plattas, numnà uschia pervi dal crap u da la platta da fier ch’ins po metter en e prender or. Il fier ha in pau la furma d’in chalzer ed ha davosvart in viertgel per avrir e serrar. Il crap vegniva stgaudà sin il brastger u en il fieu. Dal 1920 na vegniva quest fier pli duvrà. Il fier da cusunzas u da cusadiras ha in sistem sumegliant, mo che il pe è da fier massiv e sto vegnir prendì davent dal moni per vegnir stgaudà. Ina cusunza da La Punt Chamues-ch raquinta: “Il fier da schnedras s’lascha stgauder taunt fin cha dand ün sprincal d’ova, quist fo canera. Allura vain quel cunagieu e druvo per fer our las cusdüras dal vestiari.”
Il terz model, il fier da charvun, na stueva pli vegnir mes en il fieu; il pe è vid endadens ed ha survart ina clappa ch’ins auzava per metter en charvuns ardents. Quest fier restava pli ditg chaud che tschels, ma el tuffava tant dapli e fascheva fastizs da tschendra. Ina chasarina da Mustér sa lamentava: “Pli baul vevani mo al fier da cotgla; quel sfardava
cuninagà. Tgei vetas ch’ins stueva far si!”
Pli baud na faschev’ins dentant betg or cul fier tut la laschiva. Rassas e chautschas eran da ponn e vegnivan battidas or sin la naiv e messas a l’aria. Oravant tut faschev’ins or las chamischas ed ils scussals, e tut quai che aveva rischas e pizs. Tge lavurada, cun quels indrizs primitivs!
Or da la Surselva vegn la suandanta engiavinera, che sa basa sin in gieu da pleds: “Stauschas ti mei, sche fetsch’ jeu star eri; leis ti star eri mei, sche brisch’jeu tgei che jeu poss tier (il fier da resti)”